Hans Eleonardus Møller (1862)

Hans Eleonardus Møller (født 1. juli 1862 i Porsgrunn, død 24. september 1933 på Aker sykehus) var en norsk jurist, politiembetsmann og politiker for Høyre.

Møller tok juridisk embetseksamen i 1886. Han var noen år sakførerfullmektig i Skien, før han i 1889 blei overrettssakfører i Porsgrunn, et virke han hadde livet ut. Fra 1899 til 1932 var han aktor i Bamble sorenskriveri og fra 1921 til 1932 forsvarer i Gjerpen sorenskriveri. Han var flere ganger konstituert som magistrat og politimester i Porsgrunn og som sorenskriver i Gjerpen. I 1923–1925 var han statsrevisor.

Møller hadde ei rekke kommunale verv i Porsgrunn, herunder som medlem av bystyret fra 1898 til 1931 og viseordfører 1914–1916. Han hadde styreverv i flere banker og industribedrifter.

I valgperioden 1916–1918 var han på Stortinget fra bykretsen Porsgrunn. Han var medlem av justiskomiteen.

Bestefaren med samme navn var stortingsrepresentant for Bratsberg amt i fire perioder, mens oldefaren Jacob Aall møtte på riksforsamlinga i 1814 som representant for Nedenes amt.

Referanser

Eksterne lenker 
 

Stortingsrepresentanter fra Høyre
Stortingsrepresentanter for Porsgrunn
Stortingsrepresentanter 1916–1918
Lokalpolitikere i Porsgrunn
Høyre-politikere i Telemark
Norske jurister
Personer fra Porsgrunn kommune